KIRJALLINEN KYSYMYS E-2016/99 esittäjä(t): Jan Andersson (PSE) komissiolle. Komission toimet lihan vientitodistusten käytössä ilmenneiden puutteiden korjaamiseksi.



Virallinen lehti nro 303 E , 24/10/2000 s. 0024 - 0025



KIRJALLINEN KYSYMYS E-2016/99 esittäjä(t): Jan Andersson (PSE) komissiolle (9. marraskuuta 1999) Aihe: Komission toimet lihan vientitodistusten käytössä ilmenneiden puutteiden korjaamiseksi Tämän vuoden kuluessa Ruotsissa on paljastunut 25 tapausta, joissa toisista EU-maista tuoduissa lihaerissä on ollut salmonellaa. Tapaukset ovat olleet yleensä sellaisissa erissä, joiden alkuperämaista saadut viralliset todistukset ovat olleet kunnossa. Salmonellaa on esiintynyt siitä huolimatta. Nykyiset säännöt mahdollistavat vain satunnaisen valvonnan. On siis pelättävissä, että kuluttajille päätyy salmonellaa sisältävää lihaa. Salmonella on nykyisin suuri kansanterveydellinen ongelma, joka useissa jäsenvaltioissa aiheuttaa varsin monia kuolemantapauksia. Tätä taustaa vasten tarkasteltuna on erittäin vakava asia, jos jäsenvaltioiden myöntämät todistukset eivät takaa maahantuotujen lihaerien turvallisuutta. Mihin toimiin komissio aikoo ryhtyä lihan vientitodistusten käytössä ilmenneiden puutteiden korjaamiseksi? David Byrnen komission puolesta antama vastaus (2. joulukuuta 1999) Suomeen ja Ruotsiin vietävästä tuoreesta naudan- ja sianlihasta, teurassiipikarjasta ja tuoreesta siipikarjanlihasta on otettava näytteet ja ne on testattava salmonellan varalta neuvoston päätöksissä 95/409/EY(1), 95/410/EY(2) ja 95/411/EY(3) annettujen sääntöjen mukaisesti. Näytteet on otettava lihan tuottaneessa laitoksessa tai siipikarjan alkuperälaitoksessa. Liha- ja siipikarjaerien mukana on oltava tuoretta naudan- ja sianlihaa, teurassiipikarjaa tai tuoretta siipikarjanlihaa koskeva, neuvoston direktiivin 64/433/ETY(4), 90/539/ETY(5) tai 71/118/ETY(6) mukainen todistus. Komissio on tietoinen joistakin tapahtuneista sääntöjenvastaisuuksista, joissa todistukset ovat olleet virheellisiä. Ruotsin viranomaiset ovat käynnistäneet erityisen takuuprojektin, mutta komissiolle ei ole tiedotettu projektin tuloksista tältä vuodelta. Neuvoston direktiivissä 89/662/ETY(7), joka on annettu 11. joulukuuta 1989, säädetään sisämarkkinoiden eläinlääkärintarkastuksista, jotka pitäisi periaatteessa suorittaa alkuperämaassa eikä määräpaikassa. Siten direktiivin 3 artiklassa säädetään jäsenvaltioiden velvollisuudesta varmistaa, että markkinoille päästetään ainoastaan tuotteita, jotka on hankittu, tarkastettu, merkitty ja varustettu vakuustodistuksella yhteisön sääntöjen mukaisesti kyseistä määräpaikkaa varten. Eläinlääkärintarkastuksia ja niistä annettuja todistuksia koskevien yhteisön säännösten noudattamisen varmistamiseksi on toteutettu useita toimenpiteitä, ja parhaillaan valmistellaan uusia toimenpiteitä. Direktiivin 89/662/ETY 16 artiklan 1 kohdassa asetetaan jäsenvaltioille velvoite toimittaa komissiolle direktiivin mukaisesti tehtyjä tarkastuksia koskevat keskeiset tiedot yhdenmukaistetun mallin mukaisesti. Tämä artikla pantiin alun perin täytäntöön neuvoston direktiivin 89/662/ETY soveltamista koskevista yksityiskohtaisista säännöistä eläinlääkärintarkastusten olennaisista tiedoista 9 päivänä heinäkuuta 1998 tehdyllä komission päätöksellä 98/470/EY(8), jossa asetetaan vaatimukset tietojen keruulle ja toimittamiselle ja jonka yksi liite koskee tuoreliha-alaa. Siipikarjanlihaa koskeva päätösluonnos on parhaillaan valmisteilla, ja seuraavaksi se toimitetaan pysyvälle eläinlääkintäkomitealle. Komissio aikoo laatia uusia päätösluonnoksia lisätäkseen toiminta-aloja, joilta tietoja on kerättävä ja toimitettava komissiolle. Edellä esitettyjen toimenpiteiden lisäksi on tärkeää, että jäsenvaltiot tekevät kahdenvälisiä sopimuksia direktiivin 89/662/EEC 8 artiklan mukaisista toimenpiteistä tapauksissa, joissa todistuksissa epäillään tai todetaan olevan virheellisyyksiä. (1) EYVL L 243, 11.10.1995. (2) EYVL L 243, 11.10.1995. (3) EYVL L 243, 11.10.1995. (4) EYVL 121, 29.7.1964. (5) EYVL L 303, 31.10.1990. (6) EYVL L 55, 8.3.1971. (7) EYVL L 295, 30.12.1989. (8) EYVL L 208, 24.7.1998.